આવો જ એક કિંવદંતિ સમાન પ્રસંગ અમાસનાં દિવસે પશ્ચિમ બંગાળમાં બન્યો હતો. ત્રણ પેઢી પૂર્વે જ્યારે ત્રિદીપરાયના દાદા પરદેશ જતાં રહ્યા હતા, તે સમયનો છે. જ્યારે ત્રિદીપરાયના પિતા હયાત હતા પ્રસંગે તેઓને એક સંકેત થાય છે કે તું તારા વતનમાં જા અને તારા પર-દાદાએ કૂવો બંધાવ્યો હતો, તે સ્થાને પુન: કૂવો ખોદાવ. આ વાત તે પોતાના પુત્ર ત્રિદીપરાયને પણ કહે છે. જોકે, વર્ષો વહી જાય છે અને ત્રિદીપરાયના પિતાનું અવસાન થઈ જાય છે. હવે ત્રિદીપરાય વોક કરવા નીકળ્યા હોય છે અને તેમને પણ પોતાના પિતા જેવો જ સંકેત થાય છે કે ‘તું તારા વતન જા અને કૂવો ખોદાવ.’ સતત અઠવાડિયા સુધી આ સંકેતને કારણે ત્રિદીપરાય દ્વિધામાં રહે છે કે શું કરવું? કારણ કે ત્રિદીપરાયે તો ભારત કદી જોયું પણ નહોતું કેમ કે હવે તેમના કોઈ સગા-સંબંધી અંગે પણ તેમને કંઇ જ ખબર નહોતી. છતાં પોતાના દાદા અને પિતા પાસે વતનની જે વાતો સાંભળી હતી, તે મુજબ તે નિયત સ્થાને જવાનો સંકલ્પ કરે છે.